Jo, nach Montañita betracht ich mini Reis eigentlich als beändet. Dr Räscht isch quasi Heimwäg. Aber au dr Heimwäg isch jo nid nüt...    Mit Zwüschehalt zum übernachte in Santo Domingo und Ipiales bin i denn mol in Popayán in Kolumbie acho. Dört han i mi wider mit dr Alejandra, minere "Tourischte-Füehrerin" troffe, wo mi scho vor 9 Mönet in Popayán umegfüehrt het. Die wyssi Stadt isch immerno glych schön - usser dass es jetzt immer mol wider Grafittis und Protescht-Plakat an de wysse Wänd het. Wie scho vor 9 Mönet sind d'Studänte uf Chriegsfuess. Über Monate händ Professore und Studänte in ganz Kolumbie gschtreikt. Me mues sich das mol vorschtelle, dass im ganze (riesige) Land über mehreri Mönet jedi öffentlichi Uni gschlosse isch, us Protescht gege d'Landesregierig. Brocht het's allerdings nid allzu viel, vor einere Woche isch dr Uni-Betrieb wieder ufgnoh worde.    Und denn isch es wyter zu minere ledschte Station in Südamerika, wo vor langer Zyt scho mini erschti gsi isch: Santa Fé de Bogotá.  Viel  han i dört au nüm gmacht. Ich ha mir eifach nomol das welle ynezieh, wo's dehei denn nüm git. Und zwar soviel wie ynemag! Zum erschte isch das dr feini kolumbianischi "Café Juan Valdez"; zum Z'Morge, zum Z'Nüni, zum Z'Mittag, zum Z'Vieri und zum Z'Nacht. Und denn natürlich all die geile Fruchtsäft, wo'n i beschtimmt seeeehr vermisse wird. Alles "normale" Züüg han i grad emol ignoriert. Wär will denn scho Orangesaft, Zitrone-, Mandarine-, Erdbeer-, Brombeer-, Pfirsich-, Aprikose- oder Rüeblisaft? Nei zum  Abschied numeno s'Exotische! Und zwar nid nume altbekannti Fruchtsäft wie Ananas, Mango, Maracuyá, Papaya, Melone oder Kokusnuss, sondern so Frücht wo me bi uns nid emol kennt: Lulo, Tomate de Arbol, Feijoa, Guayaba und Guanábana! Nid mit gfülltem Buuch ins Flugzüüg z'schtyge wär schlicht und eifach falsch!    Apropos Buuch und Flugzüüg.... Do han i doch no e Anekdote zum Schluss. Wo'n i am Flughafe in Bogotá am Gate druf gwartet ha, bis me cha yschtiege, isch e jungi, hübschi Kolumbianerin uf mi zuecho. Die erschti Froog wo sie mir gschtellt het, isch denn gsi, ob ich ihre mi Pass cha zeige. Das han i chli schräg gfunde. Schliesslich froge die Chicas sunscht ame eher won i här bi, was i do mach oder ob i verhürotet bi. Aber sie het sich denn als Polizischtin vo dr Drogefahndig usgwyse, und so han i ihre natürlich mi Pass geh. Sie het mir denn au e Unmängi vo Frooge gschtellt: über mis Gepäck, wie lang und wenn i wo gsi bi, mis Geburtsdatum, was i so mach und allerlei andere Quatsch. Obwohl i bereitwillig Uskunft geh ha, han i's offebar nid gschafft, mi vo jeglichem Verdacht z'befreye. Ich bi als Drogekurier verdächtigt worde! Und do het au es charmants Lächle nüt gnützt. Schliesslich han ich 10 Minute vor dr offizielle Abflugzyt dr Warteruum bim Gate müesse verloh, und dere Señorita in es Büro vo dr Drogefahndig folge. Dört han i no es Formular müesse usfülle und denn händ sie mir dr Buuch gröntgt! Ich ha denn dere Lady vorhär no dr Deal vorgschlage, dass ich d'Röntgebilder darf mitneh, falls sie keini verschluckte Drogepäckli finde. Aber sie isch leider nid druf ygange. Und tatsächlich het's halt nume s Z'Mittag, viel kolumbianbische Kaffi und Fruchtsäft in mim Buuch gha. Und als ledschte han i denn doch au no ins Flugi dörfe, wo schliesslich mit 20-minütiger Verschpötig mit Destination Barcelona in kolumbianisch Nachthimmel gschtartet isch...